CELEX: 32020D1105
Language: hu
Date: 2020-07-24 00:00:00
Title: A Tanács (EU) 2020/1105 végrehajtási határozata (2020. július 24.) a közös hozzáadottértékadó-rendszerről szóló 2006/112/EK irányelv 206. és 226. cikkétől eltérő különös intézkedés bevezetésének az Olasz Köztársaság részére történő engedélyezéséről szóló (EU) 2017/784 végrehajtási határozat módosításáról

28.7.2020   
               
               
                  HU
               
               
                  Az Európai Unió Hivatalos Lapja
               
               
                  L 242/4
               
            
         A TANÁCS (EU) 2020/1105 VÉGREHAJTÁSI HATÁROZATA
         (2020. július 24.)
         a közös hozzáadottértékadó-rendszerről szóló 2006/112/EK irányelv 206. és 226. cikkétől eltérő különös intézkedés bevezetésének az Olasz Köztársaság részére történő engedélyezéséről szóló (EU) 2017/784 végrehajtási határozat módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     Az (EU) 2015/1401 tanácsi végrehajtási határozat (2)2017. december 31-ig felhatalmazta Olaszországot annak előírására, hogy a hatóságok részére történő termékértékesítések és szolgáltatásnyújtások után fizetendő hozzáadottérték-adót (héa) az említett hatóságok fizessék meg az adóhatóságok egy elkülönített és zárolt bankszámlájára. E különös intézkedés a héafizetésre és számlázásra vonatkozó szabályok tekintetében a 2006/112/EK irányelv 206. és 226. cikkétől való eltérésnek minősült.
                  
               
                     (2)
                  
                  
                     Az (EU) 2017/784 tanácsi végrehajtási határozat (3) értelmében Olaszország felhatalmazást kapott arra, hogy a különös intézkedést 2020. június 30-ig alkalmazza, és az említett különös intézkedés alkalmazási körét bővítették, így az kiterjed a hatóságok által ellenőrzött bizonyos vállalatoknak és a Financial Times Stock Exchange Milano Indice di Borsa (FTSE MIB) indexben szereplő, tőzsdén jegyzett vállalatoknak történő termékértékesítésekre és szolgáltatásnyújtásokra.
                  
               
                     (3)
                  
                  
                     A Bizottságnál 2019. december 4-én iktatott levélben Olaszország azt kérte, hogy a különös intézkedés alkalmazására vonatkozó felhatalmazást 2023. december 31-éig hosszabbítsák meg, és hogy a különös intézkedés alkalmazási körét korlátozzák kizárólag a hatóságoknak történő termékértékesítésre és szolgáltatásnyújtásra. A Bizottságnál 2020. március 27-én iktatott levélben Olaszország módosította a kérelmét úgy, hogy a kérelmezett meghosszabbítás alkalmazási köre megegyezzen az (EU) 2017/784 végrehajtási határozatban megadott felhatalmazás alkalmazási körével.
                  
               
                     (4)
                  
                  
                     A Bizottság 2020. május 5-én kelt levelében tájékoztatta a többi tagállamot Olaszország kérelméről. 2020. május 6-án kelt levelében a Bizottság arról értesítette Olaszországot, hogy a kérelem elbírálásához szükséges minden információ a rendelkezésére áll.
                  
               
                     (5)
                  
                  
                     A különös intézkedés az Olaszország által az adócsalással és -kijátszással szemben bevezetett intézkedéscsomag része. Az említett intézkedéscsomag, ideértve az (EU) 2018/593 tanácsi végrehajtási rendelettel (4) enegedélyezett elektronikus számlázási kötelezettséget is, más ellenőrző intézkedések helyébe lépett, és segítségével az olasz adóhatóságok összevethetik a vállalkozók által bevallott különböző műveleteket és nyomon követhetik a héafizetések vállalkozók általi teljesítését.
                  
               
                     (6)
                  
                  
                     Olaszország úgy véli, hogy a végrehajtott intézkedéscsomag keretében a kötelező elektronikus számlázás csökkenti az adócsalás vagy -kijátszás esetleges előfordulásáról való tudomásszerzéshez az adóhatóság számára szükséges időt. Olaszország azonban úgy véli, hogy a különös intézkedéssel bevezetett megosztott héafizetési mechanizmus hiányában az adócsalóktól- vagy kijátszóktól való, keresztellenőrzést követő adóbeszedés meghiúsulhat, ha azok fizetésképtelenek. Így a megosztott héafizetési mechanizmus, mint előzetes intézkedés, hatékonyabbnak bizonyult, mint a kötelező elektronikus számlázás, amely egy utólagos intézkedés. A különös intézkedés hatékonyságára vonatkozó végleges adatok azt mutatják, hogy az még a vártnál is hatékonyabb volt.
                  
               
                     (7)
                  
                  
                     Az intézkedés egyik hatása az, hogy az értékesítők vagy szolgáltatók a beszerzéseik után megfizetett héát nem tudják adóalanyként ellentételezni a termékértékesítéseik/szolgáltatásnyújtásaik után befolyó héával. Ezen értékesítők vagy szolgáltatók állandó hitelezői pozícióba kerülhetnek, és előfordulhat, hogy az adóhatóságtól a beszerzéseik után megfizetett héára tényleges visszatérítést kell kérniük. Az Olaszország által nyújtott információ szerint azon adóalanyok, akik a megosztott héafizetési mechanizmus hatálya alá vonható tranzakciókat végeznek, jogosultak arra, hogy elsőbbséggel fizessék ki számukra a megfelelő héahiteleket az ilyen tranzakciókból származó hitel határain belül. E gyakorlat értelmében a megosztott héafizetési mechanizmushoz kapcsolódó visszatérítési kérelmek feldolgozására elsőbbséggel kerül sor mind az előzetes vizsgálatok során, mind pedig a nem elsőbbségi visszatérítésekből származó összegek kifizetésekor.
                  
               
                     (8)
                  
                  
                     Az (EU) 2017/784 végrehajtási határozat (7) preambulumbekezdése alapján amint megvalósul az Olaszország által alkalmazni tervezett ellenőrzőintézkedés-csomagból álló rendszer teljeskörű végrehajtása, nem lesz szükség a 2006/112/EK irányelvtől való eltérésre a megosztott héafizetés alkalmazása érdekében. Olaszország garanciát vállalt arra, hogy nem kérelmezi a megosztott héafizetési mechanizmus alkalmazását lehetővé tevő eltérés megújítását. Ugyanakkor, még mindig túl korai értékelni az említett mechanizmushatékonyságát, mivel azt közelmúltban hajtották végre. Figyelembe véve továbbá a Covid19-világjárványeredményeként Olaszországot sújtó megpróbáltatásokat, amelyek tovább nehezítik az adóalanyok számára a számlázási rendszereik tekintetében előírt módosítások elvégzését, valamint az adóhatóságok számára a saját ellenőrzési és informatikai rendszereik kiigazítását, az említett mechanizmusnak az aktuális körülmények között történő megszüntetése jelentős negatív hatásokkal járhat az adókijátszás elleni küzdelemben és a héabeszedésben, valamint az adóalanyoknál felmerülő igazgatási költségeket illetően. Ezért helyénvaló a 2006/112/EK irányelvtől való eltérés felhatalmazásának meghosszabbítása.
                  
               
                     (9)
                  
                  
                     A kérelmezett eltérésnek meghatározott időre kell szólnia azért, hogy a különös intézkedés alkalmasságát és hatékonyságát értékelni lehessen. A felhatalmazást ezért 2023. június 30- ig meg kell hosszabbítani, aminek elegendőnek kell lennie az érintett ágazatokban az adókijátszás mérséklésére irányuló, Olaszország által végrehajtott intézkedések hatékonyságának értékelésére.
                  
               
                     (10)
                  
                  
                     A kérelmezett eltérés keretében a szükséges nyomon követés biztosítása érdekében – különösen annak értékelése érdekében, hogy annak milyen hatása van az említett eltérés hatálya alá tartozó adóalanyok vonatkozásában a héa-visszatérítésekre – Olaszországnak 2021. szeptemberig jelentést kell benyújtania a Bizottsághoz az adóalanyok részére történő héa-visszatérítés általános helyzetéről és különösképpen az eljárás átlagos időtartamáról, valamint a különös intézkedés és az érintett ágazatokban az adókijátszás mérséklése érdekében Olaszország által végrehajtott minden egyéb intézkedés hatékonyságáról. Az említett jelentésben fel kell sorolni a különböző végrehajtott intézkedéseket, valamint fel kell tüntetni hatálybalépésük időpontját.
                  
               
                     (11)
                  
                  
                     A különös intézkedés arányban áll a kitűzött célokkal, mivel alkalmazása határozott időre szól és egy olyan ágazatokra vonatkozik, amelyekben az adókijátszás komoly problémát jelent. A különös intézkedés továbbá nem jelent kockázatot arra nézve, hogy az adókijátszás átterjed más ágazatokra vagy más tagállamokra.
                  
               
                     (12)
                  
                  
                     A Covid19-világjárvány okozta nehézségek miatt az eltérés megújítására vonatkozó eljárás a vártnál több időt vett igénybe és az nem fejeződőtt be 2020. június 30-ig. E határozat visszamenőleges hatályú alkalmazása nélkül a megosztott fizetési mechanizmust alkalmazó vállalatoknak meg kellene változtatniuk a számlázási rendszereiket, hogy a változásokat egy nap alatt figyelembe vegyék. Az adóhatóságnak hasonló kiigazításokat kellene végrehajtania a saját rendszereiben. Figyelemmel az említett nehézségekre, nem tűnik helyénvalónak előírni a vállalkozások és az adóhatóság számára, hogy ezeket a változásokat most végrehajtsák. Helyénvaló ezért e határozatot viszzamenőleges hatállyal alkalmazni az intézkedés jogi folytonosságának biztosítása érdekében.
                  
               
                     (13)
                  
                  
                     Az eltérés a végső fogyasztói szinten beszedett adóbevétel teljes összegét nem fogja negatívan befolyásolni, és nem lesz kedvezőtlen hatással az Unió héából származó saját forrásaira.
                  
               
                     (14)
                  
                  
                     Az (EU) 2017/784 végrehajtási határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            Az (EU) 2017/784 végrehajtási határozat a következőképpen módosul:
            
                        1.
                     
                     
                        a 3. cikk második albekezdésének helyébe a következő szöveg lép:
                        „2021. szeptember 30-ig Olaszország jelentést nyújt be a Bizottsághoz az 1. és 2. cikkben említett intézkedések által érintett adóalanyok részére történő héa-visszatérítések általános helyzetéről és különösképpen a visszatérítési eljárás átlagos időtartamáról, valamint az említett intézkedések és az érintett ágazatokban az adókijátszás mérséklése érdekében Olaszország által végrehajtott minden egyéb intézkedés hatékonyságáról. Az említett jelentésben fel kell sorolni a különböző végrehajtott intézkedéseket, valamint fel kell tüntetni hatálybalépésük időpontját.”;
                     
                  
                        2.
                     
                     
                        az 5. cikkben a „2020. június 30.” időpont helyébe „2023. június 30.” lép.
                     
                  
         
            2. cikk
            Ezt a határozatot 2020. július 1-jétől kell alkalmazni.
         
         
            3. cikk
            Ennek a határozatnak az Olasz Köztársaság a címzettje.
         
         
            Kelt Brüsszelben, 2020. július 24-én.
            
               
                  a Tanács részéről
               
               
                  az elnök
               
               M. ROTH
            
         
         
            (1)  HL L 347., 2006.12.11., 1. o.
         
         
            (2)  A Tanács (EU) 2015/1401 végrehajtási határozata (2015. július 14.) Olaszországnak a közös hozzáadottértékadó-rendszerről szóló 2006/112/EK irányelv 206. és 226. cikkétől eltérő különös intézkedés bevezetésére történő felhatalmazásáról (HL L 217., 2015.8.18., 7. o.).
         
            (3)  A Tanács (EU) 2017/784 végrehajtási határozata (2017. április 25.) a közös hozzáadottértékadó-rendszerről szóló 2006/112/EK irányelv 206. és 226. cikkétől eltérő különös intézkedés bevezetésének az Olasz Köztársaság részére történő engedélyezéséről és az (EU) 2015/1401 végrehajtási határozat hatályon kívül helyezéséről (HL L 118., 2017.5.6., 17. o.).
         
            (4)  A Tanács (EU) 2018/593 végrehajtási határozata (2018. április 16.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 218. és 232. cikkétől eltérő különös intézkedés bevezetésére történő felhatalmazásáról (HL L 99., 2018.4.19., 14. o.).